ทั่วประเทศมีนักเรียนสมัครเข้าศึกษาต่อในระดับ ม.1 ม.4 กว่า 4 แสนคน ยืนยันทุกคนมีที่เรียนอย่างแน่นอน
นายอัมพร  พินะสา เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า ตามที่สำนักงานคณะกรรมการการศึกษาขั้นพื้นฐาน (สพฐ.) เปิดสอบโรงเรียนวัตถุประสงค์พิเศษ และโรงเรียนที่จัดโครงการห้องเรียนพิเศษ จัดสอบระหว่างวันที่ 5-7 มีนาคม 2565 และเปิดรับสมัครนักเรียนเข้าเรียนในชั้นมัธยมศึกษาปีที่ 1 และม.4 ปีการศึกษา 2565 เมื่อวันที่ 9-13 มีนาคมที่ผ่านมานั้น  สำนักงานเขตพื้นที่การศึกษามัธยมศึกษา (สพม.) ทั่วประเทศ  ได้รายงานการรับสมัครนักเรียนชั้น ม.1 สมัครวันที่ 9-13 มีนาคม 2565 สอบวันที่ 26 มีนาคม 2565 ประกาศผลและรายงานตัว 30 มีนาคม 2565 มอบตัว 2 เมษายนนั้น ภาพรวมทั่วประเทศมีโรงเรียนที่เปิดรับสมัครและเปิดสอบ  608 โรงเรียน รับ 134,406 ราย สมัคร 212,224 ราย ส่วนชั้น ม.4 สอบ 27  มีนาคม 2565 ประกาศผลและรายงานตัว 31 มีนาคม 2565 มอบตัว 3 เมษายน  2565 ภาพรวมทั่วประเทศ มีโรงเรียนที่เปิดรับสมัครและเปิดสอบ 476 โรงเรียน รับ 138,840 ราย  สมัคร 207,875 รายด้านว่าที่ร้อยตรี ธนุ วงษ์จินดา รองเลขาธิการ กพฐ. กล่าวว่า สพฐ. กำชับโรงเรียนจัดสอบตามมาตรการของกระทรวงสาธารณสุข (สธ.) อย่างเคร่งครัด และต้องเปิดโอกาสให้กับเด็กกลุ่มเสี่ยงและกลุ่มที่ติดเชื้อโควิด-19 ได้มีโอกาสเข้าสอบ สำหรับนักเรียนที่สอบไม่ติดในโรงเรียนที่สมัคร ไม่ต้องกังวล เพราะยังมีโรงเรียนที่ยังรับเด็กไม่เต็มอีกจำนวนมาก ส่วนใหญ่จะแห่ไปสมัครโรงเรียนดังที่มีอัตราการแข่งขันสูง เช่น โรงเรียนสวนกุหลาบวิทยาลัย  โรงเรียนสามเสนวิทยาลัย  และโรงเรียนอุดมศึกษา เป็นต้น โดยหลังการสอบคัดเลือก จะเปิดโอกาสให้ผู้ปกครองที่บุตรหลาน  ไม่สามารถสอบเข้าเรียนในโรงเรียนที่สมัครได้ ยื่นแสดงความจำนง หาที่เรียนที่สำนักงานเขตพื้นที่การศึกษา(สพท.) จากเดิมที่ต้องยื่นที่โรงเรียน เพื่อให้เขตพื้นที่ฯ จัดสรรที่เรียนให้ เนื่องจากเขตพื้นที่ฯ จะมีข้อมูลโรงเรียนที่ยังมีที่นั่งว่างในพื้นที่อยู่ ซึ่งขั้นตอนนี้ผู้ปกครองสามารถเลือกที่เรียนใกล้บ้าน หรือที่เรียนที่เหมาะสมให้กับบุตรหลาน สพฐ.ยืนยันว่าทุกคนต้องมีที่เรียนแน่นอน